**«Բրենդս Քոննեկտ» ՍՊԸ-Ի ՏՆՕՐԵՆ ՊԱՐՈՆ ԱՐՄԱՆ ՄԿՐՏՈՒՄՅԱՆԻՆ**

(ք. Երևան, Ազատության պող. 27, էլ․փոստ arman@brandskonnect.com )

**ՈՐՈՇՈՒՄ**

**«Բրենդս Քոննեկտ» ՍՊԸ-ին գնումների գործընթացին մասնակցելու իրավունք չունեցող մասնակիցների ցանկում ներառելու մասին**

Աշխատանքի և սոցիալական հարցերի նախարարության (այսուհետ՝ Նախարարության) ենթակայության պետական ոչ առևտրային կազմակերպությունների (ք. Երևան և Արարատի մարզի Նոր Խարբերդ համայնք) 2025 թվականի կարիքների համար տնտեսական, սանհիգիենիկ և մաքրիչ նյութերի ձեռքբերման նպատակով հայտարարված թիվ **«ԱՍՀՆ-ՊՈԱԿ-ԷԱՃԱՊՁԲ-25/6-ԵԽ»** ծածկագրով գնման ընթացակարգի (այսուհետ՝ Ընթացակարգ) 21-րդ (Ատամի մածուկ), 22-րդ (Ատամի մածուկ մանկական) և 26-րդ (սափրվելու փրփուր աերոզոլ փչովի) չափաբաժինների մասով հաղթող ճանաչված Բրենդս Քոննեկտ ՍՊԸ-ին 2024 թվականի դեկտեմբերի 23-ին էլեկտրոնային ձևով՝ eauction.armeps.am համակարգի միջոցով ներկայացվել է կնքվելիք պայմանագրերի նախագիծ, որը սահմանված ժամկետում պետք է ստորագրվեր վերջինիս կողմից և ուղեկցական գրությամբ, որակավորման և պայմանագրի ապահովումների հետ միասին համապատասխանաբար կցվեր eauction.armeps.am համակարգում:

Համաձայն **ՀՀ կառավարության 2017 թվականի մայիսի 4-ի N 526-Ն որոշման N 1 հավելվածի 32-րդ կետի 10-րդ, 12-րդ ենթակետերի**՝ որակավորման և պայմանագրի ապահովումները ներկայացնելու պահանջի հիման վրա, այն ստանալու օրվանից հետո հինգ աշխատանքային օրվա ընթացքում, ընտրված մասնակիցը պարտավոր է ներկայացնել որակավորման և պայմանագրի ապահովումներ։ Ընտրված մասնակցի հետ պայմանագիր կնքվում է, եթե վերջինս ներկայացնում է որակավորման և պայմանագրի ապահովումները։

Համաձայն **Ընթացակարգի հրավերի 9.3 կետի**, եթե ընտրված մասնակիցը պայմանագիր կնքելու մասին ծանուցումը և պայմանագրի նախագիծն ստանալուց հետո` սույն հրավերի 10․1 կետով նախատեսված ժամկետում, իսկ կնքվելիք պայմանագրի նախագծով կանխավճար նախատեսված լինելու դեպքում՝ 10 աշխատանքային օրվա ընթացքում չի ստորագրում պայմանագիրը և պատվիրատուին ներկայացնում որակավորման և պայմանագրի ապահովումները, իսկ կնքվելիք պայմանագրի նախագծով կանխավճար նախատեսված լինելու և ընտրված մասնակցի կողմից այդ պայմանն ընդունվելու դեպքում նաև կանխավճարի ապահովումը, ապա նա զրկվում է պայմանագիրը ստորագրելու իրավունքից։

Բրենդս Քոննեկտ ՍՊԸ-ն սահմանված ժամկետում չի ներկայացրել որակավորման և պայմանագրի ապահովումները, ինչպես նաև eauction.armeps.am համակարգում չի կցել իր կողմից ստորագրված պայմանագրի նախագիծը (արտատպումը կցվում է)։

 Ընթացակարգի գնահատող հանձնաժողովը 2025 թվականի հունվարի 09-ին չկայացած հայտարարելու մասին հայտարարությամբ 21-րդ (Ատամի մածուկ), 22-րդ (Ատամի մածուկ մանկական) և 26-րդ (սափրվելու փրփուր աերոզոլ փչովի) չափաբաժինների հայտարարել է չկայացած՝ համաձայն «Գնումների մասին» օրենքի 37-րդ հոդվածի 1-ին մասի 4-րդ կետի (պայմանագիր չի կնքվում):

Հաշվի առնելով վերոգրյալը ***Նախարարությունն*** ***ընդունում է որոշում*** վերոնշյալ չափաբաժնի մասով Բրենդս Քոննեկտ ՍՊԸ-ին գնումների գործընթացին մասնակցելու իրավունք չունեցող մասնակիցների ցանկում ներառելու վերաբերյալ՝ ***համաձայն ՀՀ կառավարության 2017 թվականի մայիսի 4-ի N 526-Ն որոշման N 1 հավելվածի 32-րդ կետի 19 ենթակետի***՝ 19) եթե ընտրված մասնակիցը չի ներկայացնում որակավորման կամ պայմանագրի ապահովումը, ապա այդ հանգամանքը համարվում է որպես գնման գործընթացի շրջանակում ստանձնված պարտավորության խախտում և ***հիմք ընդունելով հրավերի 9.3 կետի և «Գնումների մասին» ՀՀ օրենքի 6-րդ հոդվածի 1-ին մասի 6-րդ կետի «բ» պարբերության պահանջները՝*** որպես ընտրված մասնակից հրաժարվել կամ զրկվել է պայմանագիր կնքելու իրավունքից:

Առդիր՝ 1 էջ։

**ՀԱՐԳԱՆՔՈՎ՝ Ս. ՄՈՒՐԱԴՅԱՆ**

Կատարող՝ գնումների համակարգման բաժին,

հեռ.՝ 010300124 Քրիստինե Մայիլյան